CELEX: E2016G0003
Language: mt
Date: 2016-06-02 00:00:00
Title: Deċiżjoni tal-Kumitat Permanenti tal-Istati tal-EFTA Nru 3/2016/SC tat-2 ta' Ġunju 2016 li testendi x-xogħlijiet tal-Uffiċċju għall-Mekkaniżmu Finanzjarju taż-ŻEE u l-Mekkaniżmu Finanzjarju tan-Norveġja [2017/314]

23.2.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 45/16
            
         DEĊIŻJONI TAL-KUMITAT PERMANENTI TAL-ISTATI TAL-EFTA Nru 3/2016/SC
   tat-2 ta' Ġunju 2016
   li testendi x-xogħlijiet tal-Uffiċċju għall-Mekkaniżmu Finanzjarju taż-ŻEE u l-Mekkaniżmu Finanzjarju tan-Norveġja [2017/314]
   IL-KUMITAT PERMANENTI TAL-ISTATI TAL-EFTA,
   Wara li kkunsidra l-Ftehim dwar iż-Żona Ekonomika Ewropea, minn hawn 'il quddiem imsejjaħ bħala l-Ftehim ŻEE,
   Wara li kkunsidra d-Deċiżjoni tal-Kumitat Permanenti tal-Istati tal-EFTA Nru 1/2004/SC tal-5 ta' Frar 2004 li tistabbilixxi Uffiċċju għall-Mekkaniżmu Finanzjarju taż-ŻEE u l-Mekkaniżmu Finanzjarju tan-Norveġja;
   Wara li kkunsidra l-Ftehim bejn l-Unjoni Ewropea, l-Iżlanda, il-Prinċipat tal-Liechtenstein u r-Renju tan-Norveġja dwar Mekkaniżmu Finanzjarju taż-ŻEE bejn l-2014 u l-2021,
   Wara li kkunsidra l-Protokoll 38c dwar il-Mekkaniżmu Finanzjarju taż-ŻEE (2014-2021), imdaħħal fil-Ftehim taż-ŻEE permezz tal-Ftehim imsemmi hawn fuq bejn l-Unjoni Ewropea, l-Iżlanda, il-Prinċipat tal-Liechtenstein u r-Renju tan-Norveġja dwar Mekkaniżmu Finanzjarju taż-ŻEE bejn l-2014 u l-2021,
   Wara li kkunsidra l-Ftehim bejn ir-Renju tan-Norveġja u l-Unjoni Ewropea dwar Mekkaniżmu Finanzjarju tan-Norveġja għall-perjodu 2014-2021,
   Waqt li jfakkar li, l-Artikolu 1, il-paragrafu 1 tad-Deċiżjoni tal-Kumitat Permanenti tal-Istati tal-EFTA Nru 1/2004/SC jagħti mandat għall-amministrazzjoni tal-Mekkaniżmi Finanzjarji 2004-2009 biss lill-Uffiċċju għall-Mekkaniżmu Finanzjarju taż-ŻEE u l-Mekkaniżmu Finanzjarju tan-Norveġja, u li l-Artikolu 1, il-paragrafu 1 tad-Deċiżjoni tal-Kumitat Permanenti tal-Istati tal-EFTA Nru 6/2010/SC tad-9 ta' Diċembru 2010 jestendi biss il-mandat lill-Uffiċċju msemmi qabel biex jamministra l-Mekkaniżmi Finanzjarji 2009-2014,
   Filwaqt li jikkunsidra l-bżonn ta' Segretarjat biex jamministra l-Mekkaniżmi Finanzjarji taż-ŻEE u tan-Norveġja 2014-2021,
   IDDEĊIEDA DAN LI ĠEJ:
   Artikolu 1
   1.   L-Uffiċċju għall-Mekkaniżmu Finanzjarju taż-ŻEE u l-Mekkaniżmu Finanzjarju tan-Norveġja stabbilit permezz tad-Deċiżjoni tal-Kumitat Permanenti Nru 1/2004/SC, qiegħed hawnhekk jiġi mogħti responsabbiltà ta' xogħol addizzjonali biex iservi bħala segretarjat għall-assistenza waqt l-immaniġġjar tal-Mekkaniżmu Finanzjarju taż-ŻEE 2014-2021 u l-Mekkaniżmu Finanzjarju tan-Norveġja 2014-2021.
   2.   Rigward il-Mekkaniżmu Finanzjarju taż-ŻEE 2014-2021, l-Uffiċċju għandu jirrapporta lill-Kumitat tal-Mekkaniżmu Finanzjarju taż-ŻEE.
   3.   Rigward il-Mekkaniżmu Finanzjarju tan-Norveġja 2014-2021, l-Uffiċċju għandu jirrapporta lill-Ministeru tan-Norveġja għall-Affarjijiet Barranin.
   Artikolu 2
   Din id-Deċiżjoni tibda tapplika fil-ġurnata li tidħol fis-seħħ jew fil-ġurnata tal-applikazzjoni proviżorja tal-att legali li jistabbilixxi l-Mekkaniżmu Finanzjarju taż-ŻEE għall-perjodu 2014-2021.
   Artikolu 3
   Din id-Deċiżjoni għandha tiġi ppubblikata fit-Taqsima taż-ŻEE u fis-Suppliment taż-ŻEE ta' Il-Ġurnal Uffiċjali tal-Unjoni Ewropea.
   
      Magħmul fi Brussell, it-2 ta' Ġunju 2016.
      
         
            Għall-Kumitat Permanenti
         
         Kurt JÄGER
         
            President
         
         Kristinn F. ÁRNASON
         
            Segretarju Ġenerali